過金堂迂路登三學山李八百仙人道場
作者：程公許
朝代：宋

paragraphs: 失脚塵土窄，謁歸旬朔暫。
迂徑款名山，攀險得幽翫。
平川開靄杳，長江遠疏散。
驅車松柏陰，闖戶風日淡。
樓居規制古，殿壁丹青暗。
仙翁李八百，曾舉陟霄漢。
遺跡古未陳，見我若笑粲。
靈液噴幽喦，枯楠茁新幹。
黄冠肅延勞，綠茗勸澆灌。
饑腸殷雷蟄，塵慮忽冰泮。
碑閲唐隸遒，詩爲處士歎。
三生學精苦，一日升汗漫。
我豈無宿緣，心猶憫世難。
思見甲兵洗，永息氈毳悍。
王度式金玉，民勞拔塗炭。
翛然一儒腐，不自省疏緩。
强令事馳驅，終覺窘羈絆。
何當脫屣去，託跡烟霞伴。
宮洞吟步虛，丹經嚴靜觀。
太初以爲鄰，巧歷那可算。
松風天末來，爲我發永歎。